Terwyl jy op dié agterstoep sit, kan jy jou verlustig in al die skakerings van groen, pienk en pers.
Met net ’n stokou fynblaar-olm, ’n hibiskus, een rooi rosie en ’n bougainvillea het Annemi van Zyl in 2011 begin tuinmaak. “Die huis het vir meer as ’n jaar leeggestaan voor ek hier ingetrek het, so feitlik alles was dood. Ek het die boom en paar plante wat in my agtertuin oorgebly het, behou en goed gesnoei. Verder was hier net indringers,” vertel Annemi.
“Die grond was vreeslik dor en arm,” onthou sy. “Ek het ’n paar vragte hoendermis en baie kompos by die grond ingewerk en dit goed omgespit. Die besproeiingslyne is daarna diep ingegrawe sodat dit nie sommer met ’n tuinvurk stukkend gesteek kan word nie. Wintertyd het ek begin plant: rose in die sonnige deel van die tuin en skaduplante onder die olm. Ek het ’n groot klomp laventel present gekry en geplant om ’n heining teen die stoep te vorm. Maar dié haal ek nou stelselmatig uit namate die ouer plante begin doodgaan.”
“My oorspronklike plan was dat dit ’n plaspoel moes wees om in af te koel. Maar dié 2 x 1 m-plaspoel het kort voor lank ’n goudvisdam geword! Ek het ’n pompie geïnstalleer om die water te sirkuleer, maar toe dit ’n derde keer breek, het ek moed opgegee. Nou moet die goudvisse maar die muskiete beheer. Daar’s ook ’n lekplek iewers; ek moes beslis meer tyd aan die waterdigting bestee het,” gesels sy.
’n Deklaag is ’n moet. In die herfs gee my suster Elmarie, wat ’n tuindiens bedryf, vir my sakke blare wat ek dan rondom my plante pak. • Moenie blomme afsny wanneer dit begin doodgaan nie; los dit net so aan die plant. Dit gee tekstuur aan die tuin en sorg dat daar altyd onverwags iewers ’n plantjie van saad opkom.